Pääekonomisti Pasi Kuoppamäki kiinnitti Twitterissä huomiota yllättävään ilmiöön työmarkkinoilla: 55–64-vuotiaiden työllisyysaste on noussut vauhdilla.

55-64-vuotiaiden työllisyysaste on kasvanut.

Yhä useampi yli 65-vuotiaskin on työelämässä.

Työuria pyritään pidentämään.

Yhä useampi yli 55-vuotias on työelämässä. MOSTPHOTOS

Pääekonomisti Pasi Kuoppamäki twiittasi, että 55–65-vuotiaiden työllisyysaste jatkanut selvää nousua tänä vuonna. Hän lisäsi, että samaa nousua voisi tapahtua muissakin ikäryhmissä.

Kuoppamäki on Danske Bankin pääekonomisti Suomessa. Hän ilmoittaa Twitterissä, että mielipiteet ovat hänen omiaan.

Tilastokeskuksen Työllisyysasteet-taulukko osoittaa, että elokuusta 2015 tämän vuoden elokuuhun 55–64-vuotiaiden työllisyysaste on kasvanut 2,1 prosenttiyksikköä. 55–64-vuotiaiden työllisyysaste oli elokuussa 62,3 prosenttia.

Samaan kasvuun on ylletty vuoden 2015 elokuusta lähtien myös 45–54-vuotiaiden ikäluokassa.

Varsinkin 55–64-vuotiaiden miesten työllisyysaste on kasvanut merkittävästi, eli 4,2 prosenttiyksikköä.

Jaksavat työelämässä

Kuoppamäki pitää yli 55-vuotiaiden työllisyysasteen kasvua tärkeänä ja mielenkiintoisena ilmiönä.

– Uskoisin ilmiön liittyvän ainakin terveyteen. Elinajan odote on noussut, ja yli 55-vuotias on terveempi kuin ennen ja tekee (ainakin fyysisesti) vähemmän kuluttavaa työtä, joten hän jaksaa pidempään työelämässä.

Kuoppamäki arvioi myös, että kyseinen ikäluokka on käynyt myös enemmän kouluja kuin aikaisemmat vastaavan ikäiset olivat.

– He ovat ehkä valmiimpia vaihtamaan uraa.

Työuria halutaan pidentää

Kuoppamäki kiinnittää huomiota myös eläkeiän nostamiseen ja siihen, että työuria pyritään pidentämän.

– Joten töissä on ”pakkokin” jatkaa pidempään.

Pääekonomisti huomauttaa myös iäkkäämpien työssäkäynnin lisääntymisestä.

– Työssäkäynti on itseasiassa yhä tyypillisempää myös yli 65-vuotiaissa.

Tilastokeskuksen työllisyysasteita kuvaava taulukko osoittaa, että 65–74-vuotiaiden työllisyysaste on jopa kaksinkertaistunut noin viidestä suunnilleen kymmeneen prosenttiin vuosien 1991 ja 2015 välisenä aikana.

Osaamisesta pidettävä huolta

Monet yli 50-vuotiaat ovat kokeneet, että irtisanomisia on kohdennettu iän mukaan, nuorempia suosien.

Myös Kuoppamäki on kuullut tällaisesta.

– Usein kyllä kuulee edelleen, että jos on 60 vuoden nurkilla tai jopa yli 50-vuotias ja joutuu pois töistä, uuden työn löytäminen on vaikeaa. Ehkä se on vaikeaa monille, kun työnkuvatkin muuttuvat, mutta ei mahdotonta jos pitänyt huolta osaamisesta.

Hän muistuttaa, että työn tekemisen muodotkin muuttuvat. Kaikki eivät tee täyttä päivää vaan osa-aikaisia töitä.

Iäkkäämpien työllistymisellä on Kuoppamäen mielestä merkitystä.

– Tärkeää se on kansantalouden työn tarjonnan kannalta ja julkisen sektorin sekä eläkejärjestelmän kestävyyden kannalta. Hyvä niin, mutta myös muissa ikäryhmissä voitaisiin pyrkiä korkeampaan työllisyyteen.

Täältä löydät avoimia työpaikkoja

Täällä voit verrata palkkaasi

Iltalehti ja Monster kuuluvat samaan Alma Media -konserniin.